CELEX: 
Language: el
Date: 2017-03-13 00:00:00
Title: ΚΑΤ’ ΕΞΟΥΣΙΟΔΟΤΗΣΗ ΟΔΗΓΙΑ (EE) …/… ΤΗΣ ΕΠΙΤΡΟΠΗΣ για την τροποποίηση του παραρτήματος III της οδηγίας 2011/65/ΕΕ του Ευρωπαϊκού Κοινοβουλίου και του Συμβουλίου, όσον αφορά εξαίρεση για το κάδμιο και τον μόλυβδο σε γυαλί φίλτρων και γυαλί που χρησιμοποιείται σε πρότυπα ανάκλασης, με σκοπό την προσαρμογή στην τεχνική πρόοδο

ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Η παρούσα κατ’ εξουσιοδότηση οδηγία της Επιτροπής τροποποιεί, για τους σκοπούς της προσαρμογής στην τεχνική πρόοδο, το παράρτημα ΙΙΙ της οδηγίας 2011/65/ΕΕ του Ευρωπαϊκού Κοινοβουλίου και του Συμβουλίου για τον περιορισμό της χρήσης ορισμένων επικίνδυνων ουσιών σε ηλεκτρικό και ηλεκτρονικό εξοπλισμό (αναδιατύπωση)
                  1
                (RoHS 2) όσον αφορά εξαίρεση για ειδικές εφαρμογές που περιέχουν κάδμιο και μόλυβδο.
            
            
               Η οδηγία RoHS 2 περιορίζει τη χρήση ορισμένων επικίνδυνων ουσιών σε ηλεκτρικό και ηλεκτρονικό εξοπλισμό. Η RoHS 2 άρχισε να ισχύει στις 21 Ιουλίου 2011.
            
            
               Οι υπό περιορισμό ουσίες απαριθμούνται στο παράρτημα II της RoHS 2· ενώ ο περιορισμός του μολύβδου, του υδραργύρου, του καδμίου, του εξασθενούς χρωμίου, των πολυβρωμοδιφαινυλίων και των πολυβρωμοδιφαινυλαιθέρων επιβάλλεται έως σήμερα, ο περιορισμός του φθαλικού δις (2αιθυλεξυλίου (DEHP), του φθαλικού βενζυλίου βουτυλίου (BBP), του φθαλικού διβουτυλίου (DBP) και του φθαλικού διισοβουτυλίου (DIBP) θα αρχίσει να ισχύει από την 22α Ιουλίου 2019. Τα παραρτήματα III και IV της RoHS 2 παραθέτουν τα υλικά και τα κατασκευαστικά στοιχεία ηλεκτρικού και ηλεκτρονικού εξοπλισμού (ΗΗΕ) για ειδικές εφαρμογές που εξαιρούνται από τον περιορισμό χρήσης ουσιών του άρθρου 4 παράγραφος 1 της RoHS 2.
            
            
               Το άρθρο 5 προβλέπει την προσαρμογή των παραρτημάτων III και IV στην επιστημονική και τεχνική πρόοδο (προσθήκη, ανανέωση,  τροποποιήσεις και διαγραφή εξαιρέσεων). Σύμφωνα με το άρθρο 5 παράγραφος 1 στοιχείο α) για να περιληφθούν εξαιρέσεις στα παραρτήματα III και IV, πρέπει να ορίζεται ότι η προσθήκη αυτή δεν αποδυναμώνει την προστασία του περιβάλλοντος και της υγείας που παρέχεται από τον κανονισμό (ΕΚ) αριθ. 1907/2006 και να συντρέχει μία από τις ακόλουθες προϋποθέσεις: η εξάλειψη ή υποκατάστασή τους με αλλαγές στον σχεδιασμό ή με υλικά και κατασκευαστικά στοιχεία που δεν απαιτούν τη χρησιμοποίηση υλικών ή ουσιών που αναφέρονται στο παράρτημα II είναι επιστημονικώς ή τεχνικώς ανέφικτη· δεν διασφαλίζεται η αξιοπιστία των υποκαταστάτων· ή οι συνολικές αρνητικές συνέπειες της υποκατάστασης για το περιβάλλον, την υγεία και την ασφάλεια των καταναλωτών ενδέχεται να είναι σημαντικότερες από τα συνολικά οφέλη της για το περιβάλλον, την υγεία και την ασφάλεια των καταναλωτών.
            
            
               Περαιτέρω, το άρθρο 5 παράγραφος 1 προβλέπει ότι η Ευρωπαϊκή Επιτροπή (Επιτροπή) περιλαμβάνει στους καταλόγους των παραρτημάτων III και ΙV υλικά και κατασκευαστικά στοιχεία ΗΗΕ για ειδικές εφαρμογές μέσω κατ’ εξουσιοδότηση πράξεων σύμφωνα με το άρθρο 20. Το άρθρο 5 παράγραφος 3 και το παράρτημα V καθορίζουν τη διαδικασία υποβολής αιτήσεων για τη χορήγηση, την ανανέωση ή την ανάκληση εξαίρεσης.
            
            
               2.ΔΙΑΒΟΥΛΕΥΣΕΙΣ ΠΡΙΝ ΑΠΟ ΤΗΝ ΕΚΔΟΣΗ ΤΗΣ ΠΡΑΞΗΣ
            
            
               Ως αποτέλεσμα των διατάξεων του άρθρου 5 παράγραφος 3 και του παραρτήματος V που επιτρέπουν στους ενδιαφερομένους να υποβάλλουν αιτήσεις εξαίρεσης από τους περιορισμούς χρήσης ουσιών, μετά τη δημοσίευση της RoHS 2, η Επιτροπή έχει λάβει πολυάριθμες
                  2
                αιτήσεις τόσο για τη χορήγηση νέων όσο και την ανανέωση των υφιστάμενων εξαιρέσεων.
            
            
               Στις 11 Νοεμβρίου 2014 η Επιτροπή έλαβε αίτηση για ανανέωση της εξαίρεσης 13(β) του παραρτήματος ΙΙΙ σε σχέση με τη χρήση του καδμίου και μολύβδου σε γυαλί φίλτρων και γυαλί που χρησιμοποιείται για πρότυπα συντελεστή ανάκλασης.
            
            
               Η Επιτροπή, προκειμένου να αξιολογήσει την αίτηση εξαίρεσης, διεξήγαγε μελέτη για να διενεργηθεί η απαιτούμενη τεχνική και επιστημονική αξιολόγηση, συμπεριλαμβανομένης διαδικτυακής ανοιχτής
                  3
                διαβούλευσης
                  4
                διάρκειας οκτώ εβδομάδων με τους ενδιαφερομένους σχετικά με την αίτηση. Υποβλήθηκαν πέντε συνεισφορές στη διαβούλευση με τα ενδιαφερόμενα μέρη όσον αφορά τη χρήση του καδμίου και του μολύβδου σε πρότυπα διάθλασης, τη σχέση με την εξαίρεση 39, με ορισμένες οπτικές εφαρμογές που βασίζονται στην εξαίρεση 13(β), για να εξασφαλιστεί π.χ. ορθή διάγνωση στον τομέα της ιατρικής, καθώς και τη διάρκεια ισχύος για τις διάφορες κατηγορίες. Τρεις ενδιαφερόμενοι υποστήριξαν την ανανέωση με την αιτούμενη διατύπωση και διάρκεια.
            
            
               Η τελική έκθεση που περιέχει την αξιολόγηση της αίτησης δημοσιεύτηκε
                  5
               · τα ενδιαφερόμενα μέρη ενημερώθηκαν σχετικά. Πρόσβαση στη σελίδα του έργου παρέχεται μέσω της ιστοσελίδας Europa
                  6
               .
            
            
               Στη συνέχεια, η Επιτροπή ζήτησε τη γνώμη της ομάδας εμπειρογνωμόνων των κρατών μελών για τις κατ’ εξουσιοδότηση πράξεις βάσει της RoHS 2. Πρόταση τροποποίησης του παραρτήματος ΙΙΙ της RoHS 2 απεστάλη στις 17 Μαρτίου 2016, με όλες τις απαραίτητες πληροφορίες, ενώ οι εμπειρογνώμονες κλήθηκαν να υποβάλουν παρατηρήσεις σχετικά με την πρόταση κατά τη συνεδρίαση της 19ης Απριλίου 2016. Η ομάδα εμπειρογνωμόνων υποστήριξε ομόφωνα την πρόταση για εξαίρεση για 5 έτη του μολύβδου και/ή του καδμίου σε διάφορες εφαρμογές για οπτικό γυαλί των κατηγοριών 1 έως 7 και 10. Σύμφωνα με τις κατευθυντήριες γραμμές για τη βελτίωση της νομοθεσίας, το σχέδιο κατ’ εξουσιοδότηση πράξης δημοσιεύτηκε προς σχολιασμό από το κοινό, για διάρκεια τεσσάρων εβδομάδων, στη διαδικτυακή πύλη για τη βελτίωση της νομοθεσίας. Υποβλήθηκαν τρεις παρατηρήσεις. Όλες τους εξέφρασαν υποστήριξη για την έκδοση του σχεδίου κατ’ εξουσιοδότηση πράξης. Συνεπώς, έγιναν όλες οι απαραίτητες ενέργειες δυνάμει του άρθρου 5 παράγραφοι 3 έως 7. Το Συμβούλιο και το Κοινοβούλιο ενημερώθηκαν σχετικά με όλες τις συναφείς δραστηριότητες.
            
            
               Η τελική έκθεση επισημαίνει ιδίως τις ακόλουθες τεχνικές πληροφορίες (βλέπε αναφορά στην υποσημείωση 5):
            
            
               Γυαλί οπτικών φίλτρων που περιέχουν κάδμιο και /ή μόλυβδο χρησιμοποιείται σε ευρύ φάσμα οπτικών εφαρμογών για πολλά είδη ηλεκτρικού και ηλεκτρονικού εξοπλισμού. Ενώ αρκετοί τύποι γυαλιού οπτικών φίλτρων περιέχουν κάδμιο, λίγοι μόνο περιέχουν μόλυβδο. Τόσο το κάδμιο όσο και ο μόλυβδος χρησιμοποιούνται λόγω των μοναδικών οπτικών ιδιοτήτων που επιτρέπει η χρήση τους, όπως «διακριτή αποκοπή» εντός του ορατού φάσματος που δεν επηρεάζεται από τη γωνία θέασης.
            
            
               Οι περισσότερες από τις εναλλακτικές λύσεις για το γυαλί που περιέχει κάδμιο και/ή μόλυβδο δεν επιδεικνύουν τόσο διακριτή αποκοπή μήκους κύματος. Τα φίλτρα παρεμβολής έχουν διακριτή αποκοπή, αλλά το μήκος κύματος στο οποίο συμβαίνει αυτό εξαρτάται από τη γωνία θέασης και, ως εκ τούτου, είναι ακατάλληλα για πολλές εφαρμογές. Αν και υπάρχουν διάφορες διαδρομές υποκατάστασης, τα υποκατάστατα δεν παρέχουν επαρκείς επιδόσεις όσον αφορά την «αποκοπή» για όλες τις εφαρμογές. Στις λίγες περιπτώσεις στις οποίες οι εναλλακτικές λύσεις υποτίθεται ότι παρέχουν επαρκή επίδοση από την άποψη αυτή, τα χρησιμοποιούμενα υλικά είναι πολύ ευαίσθητα στις περιβαλλοντικές συνθήκες λειτουργίας (όπως η θερμότητα ή το υπεριώδες φως) και, επομένως, δεν παρέχουν συγκρίσιμη αξιοπιστία.
            
            
               Υπό την έννοια αυτή, αν και υπάρχουν διαθέσιμες εναλλακτικές λύσεις για ορισμένες εφαρμογές, οι εν λόγω εναλλακτικές δυνατότητες εξακολουθούν να μην είναι κατάλληλες για πολλές άλλες εφαρμογές, όπως το γυαλί φίλτρων με ελεγχόμενη θερμική επεξεργασία και το χρωματισμένο με ιόντα γυαλί οπτικών φίλτρων.
            
            
               Η εξεύρεση εναλλακτικών λύσεων για τις εν λόγω εφαρμογές είναι περίπλοκη και χρονοβόρα και, ως εκ τούτου, περίοδος 5 ετών θεωρείται ότι είναι δικαιολογημένη για τις κατηγορίες 1 έως 7 και 10.
            
            
               Τα αποτελέσματα της αξιολόγησης για τις κατηγορίες 1 έως 7 και 10 δείχνουν ότι τουλάχιστον ένα από τα σχετικά κριτήρια που προσδιορίζονται στο άρθρο 5 παράγραφος 1 στοιχείο α) πληρούται με το αίτημα εξαίρεσης που συνδέεται με την καταχώριση 13(β) του παραρτήματος ΙΙΙ, όταν διατυπώνεται όπως στο παράρτημα της παρούσας οδηγίας, και η ανανέωση είναι, συνεπώς, δικαιολογημένη. Δεδομένου ότι, για τις σχετικές εφαρμογές, δεν είναι διαθέσιμες σήμερα επαρκώς αξιόπιστες εναλλακτικές λύσεις ούτε είναι πιθανόν να διατεθούν στην αγορά σύντομα, και λαμβανομένου υπόψη του συνήθους ρυθμού καινοτομίας του τομέα, η πενταετής περίοδος ισχύος της εξαίρεσης δεν αναμένεται να έχει δυσμενείς συνέπειες στην καινοτομία. Για άλλες κατηγορίες προϊόντων πλην των κατηγοριών 1 έως 7 και 10, η υπάρχουσα εξαίρεση παραμένει σύμφωνα με τις περιόδους ισχύος που ορίζονται στο άρθρο 5 παράγραφος 2. Η εν λόγω εξαίρεση δεν αποδυναμώνει την προστασία του περιβάλλοντος και της υγείας που παρέχεται από τον κανονισμό (ΕΚ) αριθ. 1907/2006 (REACH), σύμφωνα με το άρθρο 5 της οδηγίας 2011/65/ΕΕ.
            
         
         
            
               3.ΝΟΜΙΚΑ ΣΤΟΙΧΕΙΑ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Η προτεινόμενη πράξη προβλέπει εξαίρεση από τους περιορισμούς χρήσης ουσιών που περιλαμβάνονται στην οδηγία 2011/65/EΕ για τη χρήση μολύβδου και/ή καδμίου σε ειδικές εφαρμογές.
            
            
               Η προτεινόμενη πράξη συνιστά κατ’ εξουσιοδότηση οδηγία, όπως προβλέπεται στην οδηγία 2011/65/ΕΕ και, ειδικότερα, στο άρθρο 5 παράγραφος 1 στοιχείο α).
            
            
               Στόχος της προτεινόμενης πράξης είναι να εγγυηθεί την ασφάλεια δικαίου και να εξασφαλίσει βιώσιμες συνθήκες αγοράς για τους κατασκευαστές ηλεκτρικού και ηλεκτρονικού εξοπλισμού, επιτρέποντας τη χρήση άλλως απαγορευμένων ουσιών για ειδικές εφαρμογές, σύμφωνα με τις διατάξεις και υπό τους όρους της RoHS 2 και με τη διαδικασία που αυτή προβλέπει για την προσαρμογή των παραρτημάτων III και IV στην επιστημονική και τεχνική πρόοδο.
            
            
               Σύμφωνα με την αρχή της αναλογικότητας, το μέτρο δεν υπερβαίνει τα αναγκαία όρια για την επίτευξη του στόχου του.
            
            
               Η πρόταση δεν έχει επιπτώσεις στον προϋπολογισμό της ΕΕ.
            
            
               ΚΑΤ’ ΕΞΟΥΣΙΟΔΟΤΗΣΗ ΟΔΗΓΙΑ (EE) …/… ΤΗΣ ΕΠΙΤΡΟΠΗΣ
            
            
               της 13.3.2017
            
            
               για την τροποποίηση του παραρτήματος III της οδηγίας 2011/65/ΕΕ του Ευρωπαϊκού Κοινοβουλίου και του Συμβουλίου, όσον αφορά εξαίρεση για το κάδμιο και τον μόλυβδο σε γυαλί φίλτρων και γυαλί που χρησιμοποιείται σε πρότυπα ανάκλασης, με σκοπό την προσαρμογή στην τεχνική πρόοδο
            
            
               (Κείμενο που παρουσιάζει ενδιαφέρον για τον ΕΟΧ)
            
            
               Η ΕΥΡΩΠΑΪΚH ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη την οδηγία 2011/65/ΕΕ του Ευρωπαϊκού Κοινοβουλίου και του Συμβουλίου, της 8ης Ιουνίου 2011, για τον περιορισμό της χρήσης ορισμένων επικίνδυνων ουσιών σε ηλεκτρικό και ηλεκτρονικό εξοπλισμό
                  7
               , και ιδίως το άρθρο 5 παράγραφος 1 στοιχείο α),
            
            
               Εκτιμώντας τα ακόλουθα:
            
            
               (1)Η οδηγία 2011/65/ΕΕ απαγορεύει τη χρήση μολύβδου και καδμίου στον ηλεκτρικό και ηλεκτρονικό εξοπλισμό που διατίθεται στην αγορά.
            
            
               (2)Γυαλί οπτικών φίλτρων που περιέχουν κάδμιο ή μόλυβδο χρησιμοποιείται σε ευρύ φάσμα οπτικών εφαρμογών για πολλά είδη ηλεκτρικού και ηλεκτρονικού εξοπλισμού. Τόσο το κάδμιο όσο και ο μόλυβδος χρησιμοποιούνται λόγω των μοναδικών οπτικών ιδιοτήτων που επιτρέπει η χρήση τους, όπως «διακριτή αποκοπή» εντός του ορατού φάσματος που δεν επηρεάζεται από τη γωνία θέασης.
            
            
               (3)Αν και υπάρχουν διάφορες διαδρομές υποκατάστασης, τα υποκατάστατα δεν παρέχουν επαρκείς επιδόσεις αποκοπής για όλες τις εφαρμογές. Στις λίγες περιπτώσεις στις οποίες οι εναλλακτικές λύσεις υποτίθεται ότι παρέχουν επαρκή επίδοση από την άποψη αυτή, τα χρησιμοποιούμενα υλικά είναι πολύ ευαίσθητα σε περιβαλλοντικές συνθήκες λειτουργίας και, επομένως, δεν είναι επαρκώς αξιόπιστα.
            
            
               (4)Υπό την έννοια αυτή, οι εναλλακτικές λύσεις εξακολουθούν να είναι ακατάλληλες για πολλές εφαρμογές, για τις οποίες η εξεύρεση εναλλακτικών λύσεων είναι περίπλοκη και χρονοβόρα και, ως εκ τούτου, δικαιολογείται η διάρκεια πέντε ετών για τις κατηγορίες 1 έως 7 και 10.
            
            
               (5)Ορισμένα γυαλιά οπτικών φίλτρων που περιέχουν κάδμιο και/ή μόλυβδο θα πρέπει, συνεπώς, να εξαιρεθούν έως τις 21 Ιουλίου 2021 για τις κατηγορίες 1 έως 7 και 10. Λαμβανομένων υπόψη των κύκλων καινοτομίας για τον ηλεκτρικό και ηλεκτρονικό εξοπλισμό, η διάρκεια της παρούσας εξαίρεσης είναι απίθανο να έχει δυσμενή αντίκτυπο στην καινοτομία.
            
            
               (6)Συνεπώς, η οδηγία 2011/65/ΕΕ θα πρέπει να τροποποιηθεί αναλόγως,
            
         
         
            
               ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
            
            
               Άρθρο 1
            
            
               Το παράρτημα III της οδηγίας 2011/65/ΕΕ τροποποιείται σύμφωνα με το παράρτημα της παρούσας οδηγίας.
            
            
               Άρθρο 2
            
            
               1.Τα κράτη μέλη εγκρίνουν και δημοσιεύουν έως την [ημερομηνία — 12 μήνες από την ημερομηνία έναρξης ισχύος της παρούσας οδηγίας], τις νομοθετικές, κανονιστικές και διοικητικές διατάξεις που είναι αναγκαίες για τη συμμόρφωση με την παρούσα οδηγία. Ανακοινώνουν αμέσως στην Επιτροπή το κείμενο των εν λόγω διατάξεων.
            
            
               Εφαρμόζουν τις εν λόγω διατάξεις από την [ημερομηνία — 12 μήνες από την ημερομηνία έναρξης ισχύος της παρούσας οδηγίας].
            
            
               Όταν τα κράτη μέλη θεσπίζουν τις εν λόγω διατάξεις, αυτές περιέχουν αναφορά στην παρούσα οδηγία ή συνοδεύονται από την αναφορά αυτή κατά την επίσημη δημοσίευσή τους. Ο τρόπος της αναφοράς αποφασίζεται από τα κράτη μέλη.
            
            
               2.Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία.
            
            
               Άρθρο 3
            
            
               Η παρούσα οδηγία αρχίζει να ισχύει την εικοστή ημέρα μετά τη δημοσίευσή της στην Επίσημη Εφημερίδα της Ευρωπαϊκής Ένωσης.
            
            
               Άρθρο 4
            
            
               Η παρούσα οδηγία απευθύνεται στα κράτη μέλη.
            
            
               Βρυξέλλες, 13.3.2017
            
            
               
                     Για την Επιτροπή
               
               
                     Πρόεδρος
                     Jean-Claude JUNCKER
               
            
         
         
            
                  
                     (1)
                  ΕΕ L 174 της 1.7.2011, σ. 88.
               
               
                  
                     (2)
                  Ο κατάλογος είναι διαθέσιμος στη διεύθυνση: 
                  http://ec.europa.eu/environment/waste/rohs_eee/adaptation_en.htm
               
               
                  
                     (3)
                  Ο κατάλογος των ενδιαφερόμενων μερών με τα οποία γίνεται διαβούλευση επικαιροποιείται τακτικά και τηρείται· περιλαμβάνει οργανώσεις του κλάδου, κατασκευαστές και προμηθευτές, επιχειρήσεις ανακύκλωσης, ενώσεις καταναλωτών, ΜΚΟ, εκπροσώπους της ακαδημαϊκής κοινότητας, αντιπροσώπους των κρατών μελών και άλλων.
               
               
                  
                     (4)
                  
                  Διάρκεια διαβούλευσης
                  : από 24.4.2015 έως 19.6.2015 
               
               
                  
                     (5)
                  
                  
                        
                     Έκθεση αξιολόγησης
                  
               
               
                  
                     (6)
                  
                  http://ec.europa.eu/environment/waste/rohs_eee/adaptation_en.htm
               
               
                  
                     (7)
                  ΕΕ L  της , σ. . 
               
            
      
    ---documentbreak--- 
      
         
         
            
               ΠΑΡΑΡΤΗΜΑ
            
            
               της
            
            
               ΚΑΤ’ ΕΞΟΥΣΙΟΔΟΤΗΣΗ ΟΔΗΓΙΑΣ (EE) …/… ΤΗΣ ΕΠΙΤΡΟΠΗΣ
            
            
               για την τροποποίηση του παραρτήματος III της οδηγίας 2011/65/ΕΕ του Ευρωπαϊκού Κοινοβουλίου και του Συμβουλίου, όσον αφορά εξαίρεση για το κάδμιο και τον μόλυβδο σε γυαλί φίλτρων και γυαλί που χρησιμοποιείται για πρότυπα συντελεστή ανάκλασης, με σκοπό την προσαρμογή στην τεχνική πρόοδο
            
            
               Στο παράρτημα III, το σημείο 13(β) αντικαθίσταται από το ακόλουθο κείμενο:
            
            
               «
            
            
                     
                        13(β)
                     
                  
                  
                     
                        Κάδμιο και μόλυβδος σε γυαλί φίλτρων και γυαλί που χρησιμοποιείται για πρότυπα συντελεστή ανάκλασης
                     
                  
                  
                     
                        Ισχύει για τις κατηγορίες 8, 9 και 11· λήγει στις:
                     
                     
                        21 Ιουλίου 2023 για την κατηγορία 8 «Ιατροτεχνολογικά προϊόντα για διάγνωση in vitro»·
                     
                     
                        21 Ιουλίου 2024 για την κατηγορία 9 «Βιομηχανικά όργανα παρακολούθησης και ελέγχου» και για την κατηγορία 11·
                     
                     
                        21 Ιουλίου 2021 για τις άλλες υποκατηγορίες των κατηγοριών 8 και 9
                     
                  
               
                     
                        13(β)-(I)
                     
                  
                  
                     
                        Μόλυβδος σε τύπους ιοντικά χρωματισμένου γυαλιού οπτικών φίλτρων
                     
                  
                  
                     
                        Ισχύει για τις κατηγορίες 1 έως 7 και 10· λήγει στις 21 Ιουλίου 2021 για τις κατηγορίες 1 έως 7 και 10
                     
                  
               
                     
                        13(β)-(II)
                     
                  
                  
                     
                        Κάδμιο σε τύπους γυαλιού οπτικών φίλτρων με ελεγχόμενη θερμική επεξεργασία· εκτός από τις εφαρμογές που εμπίπτουν στο σημείο 39 του παρόντος παραρτήματος
                     
                  
                  
                     
                  
               
                     
                        13(β)-(III)
                     
                  
                  
                     
                        Κάδμιο και μόλυβδος σε εφυαλώματα που χρησιμοποιούνται για πρότυπα συντελεστή ανάκλασης
                     
                  
                  
                     
                  
               
               »